14મી ગુજરાત વિધાનસભામાં વિપક્ષના સ્થાને ફ્રન્ટ હરોળ બદલાઇ ચૂકી છે. પહેલી પાટલી પર હવે કોંગ્રેસના યુવા નેતાઓ બેઠા હશે જે સ્થાન પહેલાં સિનિયર નેતાઓ લેતાં હતા. પ્રદેશ કોંગ્રેસના ચાર નેતાઓ- શક્તિસિંહ ગોહિલ, અર્જુન મોઢવાડિયા, સિદ્ધાર્થ પટેલ અને તુષાર ચૌધરી ચૂંટણી હારી જતાં વિધાનસભાને આ સિનિયરોની અછત મહેસૂસ કરવી પડશે પરંતુ સામે પરેશ ધનાની, જવાહર ચાવડા, લલીત વસોયા, વિક્રમ માડમ, સી.જે. ચાવડા, બળદેવજી ઠાકોર, અમિત ચાવડા, ગેનીબેન ઠાકોર, અલ્પેશ ઠાકોર અને જીજ્ઞેશ મેવાણી જેવા યુવા નેતાઓ મળ્યા છે. સામી પાટલીએ વિજય રૂપાણી, સૌરભ પટેલ, નિતીન પટેલ, ભૂપેન્દ્રસિંહ ચૂડાસમા જેવા દિગ્ગજ નેતાઓ બેઠાં હશે. જો કે કોંગ્રેસના યુવા સભ્યોને મોહનસિંહ રાઠવા જેવા સિનિયર મોસ્ટ સભ્ય ગાઇડ કરી શકે છે. કોંગ્રેસ વધુ આક્રમક છે. આ વખતે ભાજપ પાસે સ્પીકરના ઉમેદવારની પણ મુશ્કેલી છે ત્યારે પરેશ ધાનાનીની લિડરશીપ સાથે યુવા કોંગ્રેસની ટીમ તૈયાર થઇ ગઇ છે.